A Goetheanum (Dornach, Svájc) 2022. február 25-én egy sajtóközleményt adott ki. Ennek magyar nyelvű változatát adjuk itt közre.

Gerald Häfner: A HÁBORÚ ELFOGADHATATLAN! - A semlegesség és a tömbösödés leküzdése, mint Ukrajna és Európa perspektívája.

Gerald Häfner, a Goetheanumban működő Főiskola Társadalomtudományi Szekciójának vezetője megdöbbenésének adott hangot Ukrajna orosz inváziója miatt. Ha a most kezdődött fegyveres konfliktusoknak nem vetünk véget azonnal, emberek milliói fognak szenvedni. A háború nem lehet többé a politika eszköze Európában.

Gerald Häfner úgy látja, hogy a Kelet és Nyugat között Ukrajnáért folyó huzavona a kollektív tudat bénultságának eredménye: "A válságok normálisak. De nem normális, hogy a mai válságokra a tegnapi válaszokkal reagáljunk. Az Ukrajnában és Ukrajna körül kialakult feszültségek nem adhatnak alkalmat arra, hogy visszazuhanjunk az elmúlt évtizedek elavult blokkgondolkodásába, hanem arra, hogy végre túllépjünk pontosan ezen."

Az elmúlt hetek fejleményei a gondolkodás és a politika reménytelen beszűküléséhez vezettek. Régi reflexek és rivalizálás határozta meg a cselekvést. Gerald Häfner: "A fekete vagy fehér, NATO vagy Oroszország hagyományos logikája téves. Ukrajnának olyan útra van szüksége, amely nem a háborús múltba, hanem a békés jövőbe vezet: aktív semlegességre, önrendelkezésre és baráti együttműködésre a katonai tömbökön túl." Ez megoldhatná az Ukrajnán belüli feszültségeket is: a különböző nyelvi és etnikai csoportok kulturális autonómiáját, a jogegyenlőséget és a határokon átnyúló békés együttműködést.

Egyetlen országnak sincs olyan hosszú és jó tapasztalata a semlegesség és az állampolgárok politikai önrendelkezése terén, mint Svájcnak. Gerald Häfner lehetőséget látna abban, ha a svájci kormány őszinte és semleges közvetítőként azonnal megfelelő javaslattal fordulna minden harcoló félhez. "Még ha a sikert nem is lehet biztosan megjósolni, egy ilyen kezdeményezés reménysugár és reményt adó jel lenne ezekben a sötét időkben" - folytatta Gerald Häfner.

Kapcsolódó link: Podcast és írás németül [https://dasgoetheanum.com/nie-wieder-krieg-fuer-ein...](https://dasgoetheanum.com/nie-wieder-krieg-fuer-ein-europa-jenseits-der-maechte?fbclid=IwAR22LdwqLED8ywCc8DDtioBnVSoclEXyn6qlrp6_gK2tpPGiViLuZWCRDjg) melynek magyar fordítása a következő bejegyzésnél olvasható.